崇基學院

崇基學院（Chung Chi College），係香港中文大學屬下成員書院之一，喺1951年成立，亦係1963年香港中文大學創校嗰時三間成員書院之一。 緣起 喺崇基學院禮拜堂嘅聖壇兩旁，懸掛咗原大中華（1951年前）嘅十三間基督教大學嘅校徽木刻。呢「十三校徽」代表咗崇基學院嘅創立，係去繼承大中華十三間基督教大學嘅辦學使命。另外喺崇基行政樓側小廣場前，亦種植咗紫薇十三株（「十三紫薇」）做象徵。 之江大學（1845年成立） 華中大學（1871年成立） 華西協合大學（1910年成立，前校長馬臨嘅母校） 上海聖約翰大學（1879年成立） 嶺南大學（1888年成立） 金陵大學（1888年成立，前校長李卓敏嘅母校） 東吳大學 (蘇州)（1900年成立） 齊魯大學（1904年成立） 滬江大學（1906年成立） 華南女子文理學院（1908年成立） 金陵女子大學（1913年成立） 福建協和大學（1915年成立） 燕京大學（1919年成立） 喺1950年，中國大陸所有嘅基督教大學都先後畀中共當局接管咗，香港各基督教教會代表，認為需要喺香港創辦一間以中文為主嘅基督教高等學府，於是乎喺1951年10月創立咗崇基學院，以繼承返中國大陸既往嘅基督教大學悠久優良傳統嘅使命，並喺1955年依照返香港政府法例註冊成立。 學院辨識 校名 崇基學院旨在繼承國內十三間基督教大學之辦學使命；本「崇奉基督」之精神，命名「崇基學院」。「崇基」亦兼含「崇高基礎」之意。 校訓 崇基學院校訓係「止於至善」，語出《大學》：「大學之道，在明明德，在親（新）民，在止於至善。」 校徽 崇基校徽由圖案同文字組成，圖案上方係校名「崇基」二字，下方係校訓「止於至善」四字，兩者都係小篆。校徽圖案取材自唐代「大秦景教流行中國碑」嘅圖案。 校歌 校歌歌詞喺1952年創作嘅。内容宣述咗創校嘅時代使命，仲勉勵學子志學勤修，本著基督嘅精神同校訓「止於至善」嘅精神，融合中西學術，以發揚文化、匡時救世為己任。（試聽「崇基學院校歌」可睇呢度。） 特色 學院校訓係「止於至善」，勉勵每一位同學，世事同人生皆難達至完美境界，必須不斷努力，以「圓滿」做永恆目標。同其他幾家書院唔同嘅，除咗學院本身嘅基督教背景，就係學院範圍內嘅禮拜堂同設有神學院。崇基禮拜堂更係喺香港大專界中獨有嘅座地式教堂。大學九間成員書院入邊，得崇基學院係設有音樂同埋神學課程。 註 參考